D'acord amb la competència compartida que correspon a la Generalitat en allò que respecta a l'accés a l'educació i l'establiment i la regulació dels criteris d'admissió i escolarització de l'alumnat als centres docents, en els termes de l'article 131.3.e) de l'Estatut d'autonomia de Catalunya, i en aplicació la Llei orgànica 2/2006, de 3 de maig, d'educació, que regula, amb caràcter bàsic, l'escolarització en centres públics i privats concertats, es va aprovar el Decret 75/2007, de 27 de març, pel qual s'estableix el procediment d'admissió de l'alumnat als centres en els ensenyaments sufragats amb fons públics, actualment vigent.
La Llei 12/2009, del 10 de juliol, d'educació, dóna una nova regulació al sistema educatiu de Catalunya, i el seu article 47.4 fa una habilitació al Govern per tal d'establir els criteris complementaris per resoldre situacions d'empat, que s'ha aplicat en els procediments de preinscripció i matrícula dels cursos, 2010-2011 i 2011-2012, mitjançant l'Acord GOV/5/2010, de 26 de gener, d'aplicació, per al curs 2010-2011, del criteri complementari per resoldre situacions d'empat en el procés de preinscripció i matrícula de l'alumnat als centres educatius per tal de fer efectiu el principi d'igualtat, i l'Acord GOV/9/2011, de 25 de gener, d'aplicació dels criteris complementaris per resoldre situacions d'empat en el procés de preinscripció i matrícula de l'alumnat als centres educatius per al curs 2011-2012.
Aquests criteris complementaris han consistit, d'acord amb la Llei 18/2003, de 4 de juliol, de suport a les famílies i amb el Decret 151/2009, de 29 de setembre, de desplegament parcial de la Llei 18/2003, de 4 de juliol, en la consideració de la condició de família monoparental, en els mateixos termes que a la condició de família nombrosa i, d'acord amb l'article 25 de la Llei d'educació, a l'efecte de potenciar i valorar la implicació de les famílies amb el centre i afavorir la seva participació en el procés educatiu, en la consideració del fet què l'alumnat hagi tingut el pare, la mare, el tutor, la tutora, els germans o les germanes escolaritzats en ensenyaments declarats actualment gratuïts i universals, al centre per al qual es presenta la sol·licitud.
Per seguretat jurídica tots els criteris d'admissió d'alumnat als centres s'han de recollir en una única disposició normativa.
Actualment, els criteris complementaris a aplicar en situacions de desempat estan recollits, d'una banda, en el Decret 75/2007, de 27 de març, pel qual s'estableix el procediment d'admissió de l'alumnat als centres en els ensenyaments sufragats amb fons públics, i de l'altra, en l'Acord GOV/9/2011, de 25 de gener, abans esmentat.
En conseqüència, és necessària la modificació per tal d'incorporar els criteris complementaris, per resoldre situacions d'empat, que ha aprovat el Govern per als cursos 2010-2011 i 2011-2012, de tenir la condició de família monoparental i que l'alumnat que participa en el procés de preinscripció hagi tingut el pare, la mare, el tutor, la tutora, els germans o les germanes escolaritzats al centre per al qual es presenta la sol·licitud.
Aquest Decret s'ha tramitat d'acord amb la Llei 26/2010, del 3 d'agost, de règim jurídic i de procediment de les administracions públiques de Catalunya, amb la Llei 13/2008, del 5 de novembre, de la presidència de la Generalitat i del Govern, i vist l'informe del Consell Escolar de Catalunya.
Es modifica el darrer paràgraf de l'article 7, dels criteris d'admissió de l'alumnat, del Decret 75/2007, de 27 de març, pel qual s'estableix el procediment d'admissió de l'alumnat als centres en els ensenyaments sufragats amb fons públics, que queda redactat de la manera següent:
"Ordenades les sol·licituds, d'acord amb aquests criteris prioritaris, en cas d'igualtat de puntuació de les sol·licituds, s'han d'aplicar els criteris complementaris de tenir la condició legal de família nombrosa o monoparental, el de l'alumne o alumna que té una malaltia crònica que afecti el sistema digestiu, endocrí o metabòlic, inclosa la celiaquia, i el de l'alumnat que hagi tingut el pare, la mare, el tutor, la tutora, els germans o les germanes escolaritzats, en ensenyaments declarats actualment gratuïts i universals, al centre per al qual es presenta la sol·licitud, i després, en cas d'empat, cal aplicar el procediment establert en l'article 9.2 d'aquest Decret."
Es modifica l'annex, del barem, en l'apartat de criteris complementaris d'admissió d'alumnat, del Decret 75/2007, de 27 de març, pel qual s'estableix el procediment d'admissió de l'alumnat als centres en els ensenyaments sufragats amb fons públics, que queda redactat de la manera següent:
"Criteris complementaris d'admissió d'alumnat:
"Pel fet de formar part de família nombrosa o monoparental: 15 punts.
"Pel fet que l'alumne o alumna tingui una malaltia crònica que afecti el seu sistema digestiu, endocrí o metabòlic, inclosa la celiaquia: 10 punts.
"Pel fet que l'alumnat hagi tingut el pare, la mare, el tutor, la tutora, els germans o les germanes escolaritzats, en ensenyaments declarats actualment gratuïts i universals, al centre per al qual es presenta la sol·licitud: 5 punts."